Komisjoni direktiiv 2002/18/EÜ,

22. veebruar 2002,

millega muudetakse taimekaitsevahendite turuletoomist käsitleva nõukogu direktiivi 91/414/EMÜ I lisa toimeaine isoproturooni lisamisega

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 15. juuli 1991. aasta direktiivi 91/414/EMÜ taimekaitsevahendite turuletoomise kohta, [1] viimati muudetud komisjoni direktiiviga 2001/103/EÜ, [2] eriti selle artikli 6 lõiget 1,

ning arvestades järgmist:

(1) Komisjoni 11. detsembri 1992. aasta määrusega (EMÜ) nr 3600/92, [3] millega nähakse ette taimekaitsevahendite turuletoomist käsitleva nõukogu direktiivi 91/414/EMÜ artikli 8 lõikes 2 osutatud tööprogrammi esimese etapi üksikasjalikud rakenduseeskirjad ja mida on viimati muudetud määrusega (EÜ) nr 2266/2000, [4] sätestatakse taimekaitsevahendites sisalduvate hindamist vajavate toimeainete loend nende võimalikuks kandmiseks direktiivi 91/414/EMÜ I lisasse. See loend on toodud ära komisjoni 27. aprilli 1994. aasta määruses (EÜ) nr 933/94, [5] milles sätestatakse taimekaitsevahendite toimeained ja määratakse referentliikmesriigid komisjoni määruse (EMÜ) nr 3600/92 rakendamiseks ning mida on viimati muudetud määrusega (EÜ) nr 2230/95, [6] ning sisaldab isoproturooni.

(2) Isoproturooni toimet inimese tervisele ja keskkonnale on hinnatud määrusega (EMÜ) nr 3600/92 ettenähtud korras taotlejate poolt ettepandud paljude kasutusvaldkondade puhul. Määrusega (EÜ) nr 933/94 on referentliikmesriigiks määratud Saksamaa. Referentliikmesriik esitas komisjonile vastavalt määruse (EMÜ) nr 3600/92 artikli 7 lõike 1 punktile c asjakohase hindamisaruande ja soovitused 30. juulil 1999.

(3) Liikmesriigid ja komisjon on hindamisaruande alalises taimetervise komitees läbi vaadanud. Läbivaatamise lõpptulemusena vormistati 7. detsembril 2001 komisjoni läbivaatusaruanne isoproturooni kohta.

(4) Läbivaatamise käigus ei kerkinud ühtegi lahtist küsimust ega probleemi, mille suhtes olnuks vajalik konsulteerida taimede teaduskomiteega.

(5) Erinevate uuringute käigus on ilmnenud, et kõnealust toimeainet sisaldavate taimekaitsevahendite puhul võib üldjuhul eeldada nende vastavust direktiivi 91/414/EMÜ artikli 5 lõike 1 punktides a ja b sätestatud nõuetele, eriti komisjoni läbivaatusaruandes uuritud ja ära toodud kasutusvaldkondade osas. Seetõttu on otstarbekas kanda kõnealune toimeaine nimetatud direktiivi I lisasse, võimaldamaks kõikidel liikmesriikidel väljastada kõnealust toimeainet sisaldavate taimekaitsevahendite kasutuslubasid vastavuses direktiivi 91/414/EMÜ sätetega.

(6) Pärast isoproturooni lisamist direktiivi 91/414/EMÜ I lisasse tuleks ette näha sobilik ajavahemik, mille vältel liikmesriigid peavad seda toimeainet sisaldavate taimekaitsevahendite kasutusload vastavalt vajadusele välja andma, neid muutma või need tühistama. Eelkõige nähakse ette, et taimekaitsevahendite kasutusload väljastatakse ainult pärast seda, kui on võetud arvesse toimeaine I lisasse kandmisega seonduvaid tingimusi ning nõutavaid andmeid sisaldava toimiku alusel direktiivis sätestatud ühtseid põhimõtteid.

(7) Komisjoni läbivaatusaruanne on vajalik mitmete direktiivis 91/414/EMÜ sätestatud ühtsete põhimõtete punktide nõuetekohaseks rakendamiseks liikmesriikide poolt. Seetõttu on asjakohane sätestada, et liikmesriigid tagavad juurdepääsu lõplikule läbivaatusaruandele või teevad selle kättesaadavaks kõigile sellest huvitatud osapooltele, välja arvatud konfidentsiaalse informatsiooni osas. Kui aruannet tuleb teadus- ja tehnikaalaste arengute arvessevõtmiseks ajakohastada, tuleb vastavalt direktiivile 91/414/EMÜ muuta ka asjakohase toimeaine direktiivi I lisasse lisamise tingimusi.

(8) Enne toimeaine I lisasse kandmist tuleb ette näha mõistlik ajavahemik, mille vältel liikmesriigid ja huvitatud osapooled saaksid valmistuda toimeaine lisamisest tulenevate uute tingimuste täitmiseks. Lisaks sellele on vajalik pärast toimeaine lisamist ette näha mõistlik ajavahemik, mille vältel liikmesriigid saaksid isoproturooni sisaldavaid taimekaitsevahendeid käsitlevaid direktiivi 91/414/EMÜ sätteid ellu rakendada. Eelkõige peavad liikmesriigid selle aja jooksul kehtivad load läbi vaatama ja väljastama vajaduse korral vastavalt direktiivi 91/414/EMÜ sätetele uued load. Iga taimekaitsevahendi täismahulise toimiku esitamiseks ja hindamiseks vastavalt direktiivis 91/414/EMÜ sätestatud ühtsetele põhimõtetele tuleks ette näha pikem ajavahemik. Mitut toimeainet sisaldavaid taimekaitsevahendeid saab ühtsete põhimõtete alusel tervikuna hinnata ainult juhul, kui kõik asjaomased toimeained on kantud direktiivi 91/414/EMÜ I lisasse.

(9) Käesoleva direktiiviga ettenähtud meetmed on kooskõlas alalise taimetervise komitee arvamusega,

ON VASTU VÕTNUD KÄESOLEVA DIREKTIIVI:

Artikkel 1

Direktiivi 91/414/EMÜ I lisa muudetakse vastavalt käesoleva direktiivi lisale.

Artikkel 2

Liikmesriigid tagavad juurdepääsu isoproturooni läbivaatusaruandele, välja arvatud konfidentsiaalsele informatsioonile direktiivi 91/414/EMÜ artikli 14 tähenduses, või teevad selle vastava eritaotluse esitamisel kättesaadavaks kõigile sellest huvitatud osapooltele.

Artikkel 3

1. Liikmesriigid jõustavad käesoleva direktiivi järgimiseks vajalikud õigusnormid hiljemalt 30. juuniks 2003. Liikmesriigid teatavad sellest viivitamata komisjonile.

Eelkõige muudavad või tühistavad liikmesriigid vajaduse korral kooskõlas direktiiviga 91/414/EMÜ kõnealuseks kuupäevaks toimeainet isoproturooni sisaldavate taimekaitsevahendite kehtivad kasutusload.

Kui liikmesriigid need normid vastu võtavad, lisavad nad nendesse normidesse või nende normide ametliku avaldamise korral nende juurde viite käesolevale direktiivile. Sellise viitamise viisi näevad ette liikmesriigid.

2. Pidades silmas direktiivi 91/414/EMÜ VI lisas sätestatud ühtsetest põhimõtetest lähtuvat hindamist ja otsuste tegemist, kehtestatakse direktiivi III lisas sätestatud tingimustele vastava toimiku alusel ainsa toimeainena isoproturooni sisaldavate taimekaitsevahendite kasutuslubade muutmise või tühistamise tähtajaks 1. jaanuar 2007.

3. Taimekaitsevahendite puhul, mis sisaldavad isoproturooni kõrval veel mõnda direktiivi 91/414/EMÜ I lisasse kantud toimeainet, kehtestatakse lubade muutmise või tühistamise tähtajaks neli aastat alates selle direktiivi jõustumisest, millega kanti direktiivi 91/414/EMÜ I lisasse viimane kõnealustest ainetest.

Artikkel 4

Käesolev direktiiv jõustub 1. jaanuaril 2003.

Artikkel 5

Käesolev direktiiv on adresseeritud liikmesriikidele.

Brüssel, 22. veebruar 2002

Komisjoni nimel

komisjoni liige

David Byrne

[1] EÜT L 230, 19.8.1991, lk 1.

[2] EÜT L 313, 30.11.2001, lk 37.

[3] EÜT L 366, 15.12.1992, lk 10.

[4] EÜT L 259, 13.10.2000, lk 27.

[5] EÜT L 107, 28.4.1994, lk 8.

[6] EÜT L 225, 22.9.1995, lk 1.

--------------------------------------------------

LISA

Direktiivi 91/414/EMÜ I lisa tabeli lõppu lisatakse järgmised kanded:

"Nr | Üldnimetus, tunnuskoodid | Rahvusvahelise Puhta Keemia ja Rakenduskeemia Liidu (IUPAC) nimetus | Puhtus | Jõustumiskuupäev | Aegumistähtaeg | Erisätted |

28 | Isoproturoon CAS nr 34123-59-6 CIPAC nr 336 | 3-(4-isopropüülfenüül)-1,1-dimetüüluurea | 970 g/kg | 1. jaanuar 2003 | 31. detsember 2012 | Lubatakse kasutada ainult herbitsiidina. VI lisas sätestatud ühtsete põhimõtete rakendamisel võetakse arvesse alalises taimetervise komitees 7. detsembril 2001 lõplikult vormistatud isoproturooni läbivaatusaruande järeldusi ning eelkõige selle I ja II lisa. Kõnealuse üldhindamise käigus peavad liikmesriigid: pöörama erilist tähelepanu põhjavee kaitsele, kui toimeainet kasutatakse tundlike muldade ja/või kliimatingimustega piirkondades või kui selle kasutussagedus on läbivaatusaruandes kirjeldatust kõrgem, ning vajadusel rakendama meetmeid riskide vähendamiseks,pöörama erilist tähelepanu veeorganismide kaitsele ning tagama, et kasutusloa tingimused sisaldavad vajadusel asjakohaseid meetmeid riskide vähendamiseks. |

--------------------------------------------------